ค่าธรรมเนียมแบงก์หดต่อ
ผลกระทบต่อรายได้ ค่าธรรมเนียมธนาคารยังหดตัวต่อเนื่อง จากเลิกคิดค่าบริการดิจิทัลแบงก์และการขายประกันชะลอ
20 ต.ค. 2561

ผลกระทบต่อรายได้ ค่าธรรมเนียมธนาคารยังหดตัวต่อเนื่อง จากเลิกคิดค่าบริการดิจิทัลแบงก์และการขายประกันชะลอ
ผู้สื่อข่าวรายงานว่า ธนาคารพาณิชย์ที่จดทะเบียนในตลาดหลักทรัพย์แห่งประเทศไทย 11 ธนาคาร ได้รายงานผลการดำเนินงานงวดสิ้นไตรมาส 3 ประจำปี 2561 ครบถ้วนแล้ว พบว่า ตัวเลขรายได้ที่ไม่ใช่ดอกเบี้ยของธนาคารส่วนใหญ่ปรับตัวลดลง ซึ่งเป็นผลมาจากการยกเลิกค่าธรรมเนียมการทำธุรกรรมผ่านช่องทางดิจิทัลตั้งแต่ 27 มี.ค. 2561 เป็นต้นมา และผลกระทบยังไม่สิ้นสุด
ธนาคารกรุงเทพ มีรายได้ที่ไม่ใช่ดอกเบี้ยในไตรมาส 3 จำนวน 11,321 ล้านบาท หดตัว 17.2% เทียบกับไตรมาสก่อนหน้า และหดตัว 2.8% เทียบกับช่วงเดียวกันของปีก่อน
ธนาคารไทยพาณิชย์ มีรายได้ที่ไม่ใช่ดอกเบี้ยในไตรมาส 3 จำนวน 10,332  ล้านบาท หดตัว 1.5% เทียบกับไตรมาส ก่อนหน้า และหดตัว 9.5% เทียบกับช่วงเดียวกันของปีก่อน
ธนาคารกรุงไทย มีรายได้ค่าธรรมเนียมและบริการในไตรมาส 3 จำนวน 5,657  ล้านบาท หดตัว 3% เทียบกับไตรมาสก่อนหน้า และหดตัว 2.6% เทียบกับช่วงเดียวกันของปีก่อน
ธนาคารกสิกรไทย มีรายได้ที่ไม่ใช่ดอกเบี้ยในไตรมาส 3 จำนวน 13,050 ล้านบาท หดตัว 19.63% เทียบกับไตรมาสก่อนหน้า และหดตัว 20% เทียบกับช่วงเดียวกันของปีก่อน
ธนาคารกรุงศรีอยุธยา มีรายได้ที่ค่าธรรมเนียมและบริการในไตรมาส 3 จำนวน 5,122 ล้านบาท หดตัว 1.2% เทียบกับไตรมาสก่อนหน้า แต่เติบโต 1.7% เทียบกับช่วงเดียวกันของปีก่อน
ธนาคารธนชาต รายได้ที่ไม่ใช่ดอกเบี้ยในไตรมาส 3 จำนวน 2,414 ล้านบาท หดตัว 26.34% เทียบกับไตรมาสก่อนหน้า
สำหรับธนาคารทหารไทย มีรายได้ ที่ไม่ใช่ดอกเบี้ยในไตรมาส 3 จำนวน 14,482 ล้านบาท เพิ่มขึ้น 368.1%  จากไตรมาสก่อนหน้า และเพิ่มขึ้น 354.9% จากช่วงเดียวกันของปีก่อน ซึ่งเฉพาะรายได้ค่าธรรมเนียมและบริการ มีจำนวน 2,114 ล้านบาท หดตัว 14.1% จากไตรมาสก่อนหน้า และหดตัว 24.3% เทียบกับช่วงเดียวกันของปีก่อน โดย การเพิ่มขึ้นหลายร้อยเปอร์เซ็นต์มาจากการรับรู้กำไรจากดีล บลจ.ทหารไทย
น.ส.ธัญญลักษณ์ วัชระชัยสุรพล รองกรรมการผู้จัดการ ศูนย์วิจัยกสิกรไทย เปิดเผยว่า รายได้ค่าธรรมเนียมมีแนวโน้มหดตัวต่อเนื่องไปถึงปีหน้า เพราะค่าธรรมเนียมการโอนเป็นรายการใหญ่ และการแข่งขันรุนแรง เกิดการสู้ราคาเพื่อนำเสนอผลิตภัณฑ์ ส่วนรายได้ประกันนั้นอาจลดลงจากวัฏจักรดอกเบี้ยขึ้น ผลิตภัณฑ์ประกันมีความน่าสนใจน้อยลง ตลาดกลับไปที่โจทย์การคุ้มครอง มากกว่าผลตอบแทนและสิทธิประโยชน์ทางภาษีที่เป็นตัว ขับเคลื่อนก่อนหน้านี้